หนุนรัฐอุ้มธุรกิจ รับมือวิกฤตศก.
“บัณฑูร ล่ำซำ” หนุนภาครัฐเกาะติดวิกฤตยุโรป ออกมาตรการช่วยภาคธุรกิจ
5 ก.ค. 2555

“บัณฑูร ล่ำซำ” หนุนภาครัฐเกาะติดวิกฤตยุโรป ออกมาตรการช่วยภาคธุรกิจ 
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย เปิดเผยว่า การที่รัฐบาลและธนาคารแห่งประเทศไทย (ธปท.) มีการหารือร่วมกันเพื่อหามาตรการรับมือวิกฤตการเงินในยุโรป ถือเป็นสัญญาณที่ดีและสะท้อนถึงการตื่นตัวของไทย 
ทั้งนี้ การใช้มาตรการต่างๆ จะต้องใช้ให้ถูกที่ถูกเวลา โดยวิเคราะห์จากข้อมูล เช่น ผลกระทบในแต่ละอุตสาหกรรม ตัวเลขการส่งออก เพื่อแบ่งมาตรการเป็นระยะสั้นและระยะยาว โดยระยะสั้นจะต้องช่วยประคองไม่ให้ผู้ประกอบการเพลี่ยงพล้ำ ด้วยการช่วยดูแลต้นทุน หาที่ขายของให้ และสนับสนุนการออกไปหาตลาดใหม่ ขณะที่ระยะยาวต้องเร่งพัฒนาโครงสร้างพื้นฐานเพื่อเพิ่มความสามารถในการแข่งขันและรองรับการเปิดประชาคมเศรษฐกิจอาเซียน
“ปัญหายุโรปเป็นเรื่องใหญ่ แม้ไม่กระทบไทยโดยตรงในแง่การถือตราสาร แต่ก็กระทบทางอ้อมต่อการค้าจากกำลังซื้อที่ลดลง ถ้าลูกค้าทรุดธนาคารก็โดนด้วย แต่ปัญหาตอนนี้ยังไม่ถึงขั้นนั้น ดังนั้นภาคการเงินและการคลังต้องช่วยกันดูแลให้สมดุล” นายบัณฑูร กล่าว
ด้านสินเชื่อธนาคารในครึ่งปีแรกโต 5% คาดทั้งปีจะโตได้ 9-10% ถือเป็นระดับที่มีเสถียรภาพและสอดคล้องกับเศรษฐกิจไทยที่คาดว่าทั้งปีจะเติบโตได้ 5-6% ซึ่งถือว่าอยู่ในระดับที่น่าพอใจ